У марту 1941. године 27 возила Панцерјагер I, из састава 605. батаљона ловаца на тенкове (Pz.Jg.Abt. 605), допремљено је у Триполи. Ова возила коришћена су током читаве Северно-афричке кампање, све до капитулације немачких снага у Тунису, у мају 1943. године. Током друге битке код Ел Аламејна, британске снаге заробиле су три оваква возила. Једно возило је послато у Енглеску на тестирање и губи му се сваки траг, друго се данас налази у САД, у Опитном центру Абердин (Aberdeen Proving Grounds), док је треће возило послато у Немачку и данас је изложено у музеју у Кобленцу.